
Ministerstvo dopravy Slovenskej republiky predkladá návrh zákona o civilnom letectve a o zmene a doplnení niektorých zákonov (letecký zákon) (ďalej len ,,návrh zákona“) ako iniciatívny materiál.

Návrh zákona predstavuje právnu úpravu v oblasti civilného letectva, ktorá vychádza z platnej vnútroštátnej právnej úpravy, t. j. zo zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov pri zohľadnení oblastí upravených príslušnými právne záväznými aktmi Európskej únie, leteckými predpismi a tých oblastí, ktoré právne záväzné akty Európskej únie alebo letecké predpisy neupravujú. 

Navrhovanou právnou úpravou sa zabezpečí, že príslušné oblasti civilného letectva budú mať svoju právnu úpravu, či už na národnej úrovni alebo na úrovni Európskej únie. Zároveň sa v navrhovanej právnej úprave zohľadňuje meniaca sa legislatíva v oblasti civilného letectva na úrovni Európskej únie, čím sa zabezpečí vykonanie nielen príslušných právne záväzný aktov Európskej únie, ale aj odstránenie niektorých súčasných prekážok v oblasti civilného letectva.

Návrh zákona v oblasti civilného letectva upravuje najmä oblasť využívania vzdušného priestoru, poskytovania leteckých navigačných služieb, licencovania leteckého personálu, výrobkov leteckej techniky a súčastí výrobkov leteckej techniky, leteckej prevádzky, obchodnej leteckej dopravy, bezpečnostnej ochrany civilného letectva, letísk, heliportov, vertiportov, heliportov HEMS, osobitných letísk, ohlasovania udalostí v civilnom letectve a bezpečnostného vyšetrovania udalostí v civilnom letectve, lietajúcich športových zariadení, sankcií, pôsobnosti orgánov štátnej správy v civilnom letectve a výkonu štátneho odborného dozoru. 

Návrh zákona upravuje aj pôsobnosť Ministerstva obrany Slovenskej republiky a Ministerstva vnútra Slovenskej republiky vo vzťahu k lietadlám vo vojenských službách, lietadlám v policajných službách, lietadlám vykonávajúcim lety v záujme Slovenskej republiky a súvisiacich oblastí a činností. 

Návrh zákona taktiež upravuje aj pôsobnosť Ministerstva zahraničných vecí a európskych záležitostí a využívanie vzdušného priestoru Slovenskej republiky lietadlami vykonávajúcimi lety v záujme cudzieho štátu, ako aj pôsobnosť Národného bezpečnostného úradu v oblasti kybernetickej bezpečnosti vo vzťahu k civilnému letectvu.

Návrh zákona zohľadňuje schválené Programové vyhlásenie vlády Slovenskej republiky schválené, na základe ktorého sa vypracovala „úprava národnej legislatívy v oblasti civilného letectva zohľadňujúc nové výzvy a medzinárodné požiadavky a požiadavky Európskej únie v oblasti civilného letectva“.

Návrh zákona sa netýka pôsobnosti miestnej územnej samosprávy.
